SKRIFTLIG FORESPØRGSEL E-1365/02

af Charles Tannock (PPE-DE) til Kommissionen

(14. maj 2002)

Om: Dyreforsøg med chimpanser og andre primater

I Kommissionens meget klare og forekommende svar på min skriftlige forespørgsel E-0291/92(1) udtaler den, at det biomedicinske primatforskningscenter (BPRC) i Nederlandene, så vidt Kommissionen er oplyst, er den eneste forskningsinstitution i EU, der for øjeblikket udfører forsøg med chimpanser. Kan Kommissionen bekræfte, at centret modtager støtte fra Kommissionen, og oplyse, hvor meget støtte yder den? Kan Kommissionen tillige bekræfte, at støtten er betinget af, at centret overholder alle relevante direktiver og fremtidige direktiver vedrørende dyreforsøg?

Kommissionen udtalte endvidere i sit svar, at det har vist sig, at bestemmelserne i direktiv 86/609/EØF(2) ikke er tilstrækkelige til at sikre primaternes velfærd, og at industrien som følge heraf var ved at gøre status over situationen, idet drøftelser mellem medlemsstaterne, industrien og dyrevelfærds-ngo'er allerede er indledt. Kan Kommissionen oplyse, om det i tilfælde, hvor det drejer sig om primater, er obligatorisk og i overensstemmelse med princippet om erstatning, forringelse og forfinelse for dem, der ønsker at udføre eksperimenter, på forhånd at underrette de nationale myndigheder om eksperimenternes karakter samt give en redegørelse for, hvorfor andre dyremodeller eller alternative forsøgsmetoder ikke kan bruges, eksperimenternes relevans og det højeste smerteniveau, der vil blive tilladt? I benægtende fald, er Kommissionen enig i, at et krav af denne art er nødvendigt, hvis kontrollen med overholdelsen af direktiverne skal være effektiv, og at kontrolproceduren ville blive nendu bedre, hvis sådanne anmodninger om tilladelse efter godkendelsen blev offentligt tilgængelige? Har Kommissionen endelig kendskab til, hvor mange forsøg med primater der blev foretaget på det biomedicinske primatforskningscenter sidste år?

(1) EFT C 172 E af 18.7.2002, s. 176.

(2) EFT L 358 af 18.12.1986, s. 1.

Svar afgivet på Kommissionens vegne af Margot Wallström

(1. juli 2002)

Det biomedicinske primatforskningscenter (BPRC) i Rijswijk, Nederlandene deltager i mange treårsforskningsprojekter under det femte rammeprogram for forskning og teknologisk udvikling (FTU) (1998-2002). Kommissionen har indtil nu givet støtte til BPRC på i alt ca. EUR 5,4 mio. under det femte rammeprogram for FTU. Disse projekter omfatter forskningsområder som vaccine og udvikling af medicin til behandling af human immundefektvirus (HIV), tuberkulose, malaria og hepatitis C.

Det biomedicinske primatforskningscenter er beliggende i EU, men er uafhængig af EU og har ved kontrakt forpligtet sig til at opfylde alle retlige og etiske krav på både nationalt plan og EU-plan.

Som det fremgår af det sjette rammeprogram for forskning og teknisk udvikling, som blev vedtaget af Europa-Parlamentet og Rådet, skal grundlæggende etiske principper, inkl. krav til dyrevelfærd, overholdes og forskningsaktiviteter skal endvidere overholde Amsterdam-protokollen for dyrs beskyttelse og velfærd. Kommissionens ændrede forslag vedrørende de specifikke programmer til gennemførelse af det sjette rammeprogram(1) fastsætter, at forskningsaktiviteter skal overholde dyrebeskyttelse i overensstemmelse med fællesskabsret og at deltagerne i forskningsprojekter skal rette sig efter eksisterende love og administrative bestemmelser i de lande, hvor forskningen udføres.

Rådets direktiv 86/609/EØF af 24. november 1986 om indbyrdes tilnærmelse af medlemsstaternes love og administrative bestemmelser om beskyttelse af dyr, der anvendes til forsøg og andre videnskabelige formål fastsætter, at et forsøg der indebærer anvendelse af et dyr ikke må udføres, hvis der på rimelig og praktisk måde kan benyttes en anden videnskabeligt tilfredsstillende metode, som ikke medfører anvendelse af dyr, for at opnå de tilstræbte resultater. Det fastsætter også, at når der skal udføres et forsøg, skal valget af dyreart nøje overvejes og om nødvendigt, skal der gøres rede for valget overfor myndigheden. Ved valget af forsøgsformer skal vælges sådanne, hvor der anvendes så få dyr som muligt, hvortil der anvendes dyr med laveste neuro-fysiologiske følsomhed, samt former, som forårsager mindst smerte, lidelse, angst eller varigt mén, og som giver størst sandsynlighed for tilfredsstillende resultat. Direktivet forpligter medlemsstaterne til at fastsætte procedurer, hvorved selve forsøgene eller enkelthederne ved de personer, der foretager sådanne forsøg, forud meddeles myndigheden. Hvis dyr skal anvendes til forsøg,

hvorunder de vil eller kan få stærke og muligvis langvarige smerter, skal forsøget særskilt anmeldes til og begrundes over for myndigheden, eller tillades særskilt af denne. På grundlag af ansøgningerne om tilladelse, de modtagne anmeldelser og de udfærdigede rapporter skal myndigheden i hver medlemsstat indsamle og så vidt muligt regelmæssigt offentliggøre statistiske oplysninger om anvendelse af dyr til forsøg for så vidt angår antal og art af dyr, der er anvendt til forsøg (fortroligheden af kommercielt følsomme oplysninger beskyttes). Hvorvidt der bør indføres et generelt, obligatorisk krav om forud at give myndigheden meddelelse om forsøg med anvendelse af ikke-humane primater må undersøges omhyggeligt under den dybtgående revision af direktivet.

Kommissionen har ingen oplysninger vedrørende antallet af eksperimenter i BPRC i 2001 med anvendelse af ikke-humane primater.

(1) KOM(2002) 43 endelig udg.